钦定古今图书集成/理学汇编/经籍典/第104卷 > 汉扬雄太元经二 > 《元攡第九》〈攡音鸱〉
## 钦定古今图书集成/理学汇编/经籍典/第104卷 > 汉扬雄太元经二 > 《元攡第九》〈攡音鸱〉

“元”者，幽攡万类而不见形者也，资陶虚无而生乎规。
〈音关〉“神明而定摹”，通同古今以开类，攡措阴阳而发
气，一判一合，天地备矣。天日回行，刚柔接矣。还复其
所，终始定矣。一生一死，性命莹矣。“仰以观乎象，俯以
视乎情。”察性知命，原始见终。三仪同科，厚薄相劘。〈音麋〉
“圜则杌棿，方则啬𠫤，嘘则流体，唫则凝形。”是故阖天
谓之宇，辟宇谓之宙。日月往来，一寒一暑，律则成物，
历则编时。律历交道，圣人以谋。昼以好之，夜以丑之，
一昼一夜，阴阳分索。夜道极阴，昼道极阳，牝牡群贞，
以攡吉凶，则君臣父子夫妇之道辩矣。是故日动而
东，天动而西，天日错行，阴阳更巡，死生相摎，万物乃
缠。故《元聘》取天下之合而连之者也，缀之以其类，占
之以其觚，晓天下之瞆瞆，莹天下之晦晦者，其唯元
乎？夫元，晦其位而冥其畛，深其阜而眇其根，攘其功
而幽其所以然者也。故元卓然示人远矣，旷然廓人
大矣，渊然引人深矣，渺然绝人眇矣，嘿！〈与默同〉而该之
者，元也。而散之者，人也；“稽其门，辟其户，叩其键，然
后乃应，况其否者乎？”人之所好而不足者，善也；人之
所丑而有馀者，恶也。君子日彊其所不足而拂其所
有馀，则《元道》之几矣。“仰而视之在乎上，俯而窥之在
乎下，企而望之在乎前，弃而忘之在乎后，欲违则不
能，嘿则得其所者，元也。故元者，用之至也。见而知之
者，智也；视”而爱之者，仁也；断而决之者，勇也；兼制而
博用者，公也；能以偶物者，通也；无所系輆者，圣也；时
与不时者，命也；虚形万物所道之谓道也；因循无革，
天下之理得之谓德也；理生昆群兼爱之谓仁也；“列
敌度宜”之谓义也；“秉道德仁义而施之”之谓业也；“莹
天功，明万物”之谓阳也；“幽无形，深不测”之谓阴也。阳
知阳而不知阴，阴知阴而不知阳，知阴知阳，知止知
行，知晦知明者，其唯元乎？县之者，权也，平之者，衡也。
浊者使清，险者使平。离乎情者必著乎伪，离乎伪者
必著乎情。情伪相荡，而君子小人之道较然见矣。元
者，以衡量者也。高者下之，卑耆举之，饶者取之，罄者
与之，明者定之，疑者提之，规之者思也，立之者事也，
说之者辩也，成之者信也。夫天宙然，示人神矣。夫地
他然，示人明也。天地奠位，神明通气，有一，有二有三，
位各殊辈，回行九区，终始连属，上下无隅。察龙虎之文，观鸟龟之理，运诸政系之，《泰始》极焉。以通璇玑
之统，正玉衡之平，圜方之相研，刚柔之相干，盛则人
衰，穷则更生，有实有虚，流止无常。夫天地设故贵贱
序，四时行，故父子继；律历陈，故君臣理，常变错，故百
事扸，质文形，故有无明，吉凶见，故善否著，虚实荡，故
万物缠。阳不极则阴不萌，阴不极则阳不牙。极寒生
热，极热生寒。信道致诎，诎道致信。其动也，日造其所
无而好其所新；其静也，日减其所有而损其所成。故
推之以刻，参之以晷，反复其序，轸转其道也，以见不
见之形，抽不抽之绪，与万类相连也。其上也县，天下
也沦，渊纤也入薉。〈音威〉广也。“包畛其道，游冥而挹盈，存
存而亡亡，微微而章章，始始而终终。”近元者，元亦近
之。远元者，元亦远之。譬若天苍苍然在于东面、南面、
西面北面，仰而无不在焉，及其俛则不见也。天岂去
人哉？人自去也。冬至及夜半以后者，近元之象也。进
而未极，往而未至，虚而未满，故谓之“近元。”夏至及日
中以后者，远元之象也。进极而退，往穷而还，已满而
损，故谓之“远元。”日一南而万物死，日一北而万物生，
斗一北而万物虚，斗一南而万物盈。日之南也，右行
而左还。斗之南也，左行而右还。或左或右，或死或生，
神灵合谋，天地乃并，天神而地灵。